Geur-gunstelinge nou in boekvorm
JY LEES NOU Geur-gunstelinge nou in boekvorm
Ons leef in 'n tyd waar ons so baie keuses het van parfuum dat ons soms oorweldig kan voel. Daar is egter geure wat tyd deurstaan het, en die skrywers van The Little Book of Perfumes (R169.95) meen jy moet net een ding gebruik wanneer jy 'n parfuum kies - jou neus!
Luca Turin en Tania Sanchez deel hul gunsteling 100 klassieke parfuums met jou. Die lekker hiervan is dat jy, saam met die beskrywing van elke parfuum se samestelling, 'n wonderlike storie agter elkeen kry.
Hul keuses sluit alles van bekende gunstelinge soos Clinique se Aromatics Elixir, Gucci Envy, Davidoff Cool Water, Dior Poison, Yves Saint Laurent Opium en Chanel No.5, tot name wat jy nog nooit vantevore gehoor het nie, in.
Daar is agter in dié boekie ook 'n handige gids van terme wat mens gereeld hoor, maar nie noodwendig weet wat dit beteken nie.